Caverion

**Caverion** on suomalainen talotekniikkaan erikoistunut yhtiö ja entinen pörssiyhtiö.  

Yhtiö suunnittelee, toteuttaa ja ylläpitää kiinteistöjen teknisiä ja digitaalisia järjestelmiä. Yhtiön asiakkaat toimivat muun muassa julkisella sektorilla, rakennusliikkeissä, kiinteistöalalla ja teollisuudessa.

Vuoden 2024 liikevaihtonsa mukaan Caverion Suomi oli Suomen 87. suurin yritys. Caverion on osa Assemblin Caverion Groupia, joka toimii kymmenessä maassa. Koko konsernin liikevaihto on noin 3,8 miljardia euroa ja se työllistää noin 21 900 ihmistä. Caverion Suomi työllistää noin 5000 ihmistä.

## Historia
### Osana YIT:tä (1912–2013)

Nykyisen YIT Oyj:n ja siten myös Caverionin historian katsotaan alkaneen vuonna 1912, kun ruotsalainen konsultoiva insinööritoimisto Allmänna Ingeniörsbyrån (AIB) perusti silloisen Suomen suuriruhtinaskunnan alueelle Helsinkiin sivutoimipisteen. Suomalaiset liikemiehet jatkoivat toimintaa muodostamalla vuonna 1920 Ab Allmänna Ingeniörsbyrån - Yleinen Insinööritoimisto Oy:n. 1920- ja 1930-luvulla Yleinen Insinööritoimisto kasvoi Suomen johtavaksi vesihuoltolaitosten rakentajaksi.

Vuonna 2010 YIT osti Saksasta huoltoyrityksen, jonka nimi oli Caverion. Caverion oli keskittynyt kiinteistöjen ilmanvaihdon, sähköjen, putkien ja automaatiojärjestelmien asennuksiin ja kunnossapitoon. Kaupan myötä YIT:stä tuli Saksan toiseksi suurin kiinteistöteknisten palvelujen tuottaja.

### Caverion (2013–2024)
Helmikuussa 2013 YIT kertoi jakavansa liiketoimintansa kahteen yhtiöön. YIT jatkoi rakentamisliiketoimintaa ja uuteen Caverion-yhtiöön siirrettiin kiinteistötekniset palvelut Pohjois- ja Keski-Euroopasta. Pörssiin Caverion listautui heinäkuussa. Yhtiön toimitusjohtajana toimi Juhani Pitkäkoski, joka siirtyi tehtävään YIT:n toimitusjohtajan paikalta. Caverion toteutti muun muassa putkiremontteja, kiinteistöhuoltoa ja teollisuuden kunnossapitoa. Tammikuussa 2014 yhtiön toimitusjohtajaksi nimitettiin ruotsalainen Fredrik Strand.

Keväällä 2016 Caverion osti Sähkötaso Esitystekniikka Oy:n. Tammikuussa 2017 yhtiön toimitusjohtajana aloitti Ari Lehtoranta. Syksyllä yhtiö osti Enegialta kiinteistöjen etähallintaan liittyvät liiketoiminnat. Kylmäjärjestelmiin erikoistunut Jetitek Oy ostettiin loppuvuonna 2018.

Keväällä 2019 yhtiö kertoi ostavansa Maintpartnerin Suomen, Viron ja Puolan toiminnot. Lokakuussa ostettiin Huurre Group Oy:ltä kylmäteknisten ratkaisujen liiketoiminta sekä Pelsu Pelastussuunnitelma Oy. Pelsu oli erikoistunut kiinteistöturvallisuuden konsultointiin ja digitaalisiin verkko- ja mobiilityökaluihin.   

Maintpartner-kauppa toteutui alkuvuonna 2021, kun Caverion oli myynyt kilpailu- ja kuluttajaviraston vaatimuksesta osan teollisuusdivisioonan liiketoiminnasta. Elokuussa uutena toimitusjohtajana aloitti tanskalainen Jacob Götzsche. Joulukuussa yhtiö osti Merius Oy:n älykkään suunnittelun liiketoiminnot ja Frödéns Ventilation AB:n liiketoiminnan Ruotsista.

Toukokuussa 2022 tehtiin kaksi yrityskauppaa. Vaasalainen WT-Service keskittyi huolto-, asennus- ja projektipalveluihin, Wind Contoroller toimi tuulivoiman parissa. Heinäkuussa ostettiin Visi Oy, joka toimi teollisuuden video- ja kulunvalvonnan ja työ- ja turvaviestintäpalveluiden parissa. Lokakuussa yhtiö kertoii ostavansa TM Voima -yhtiöiltä sähköasema- ja voimajohtoliiketoiminnan. Marraskuussa ostettiin Lukko Pro Oy, joka oli keskittynyt lukitus- ja turvatekniikkaan. Joulukuussa Caverion osti Carrierilta sen kaupankylmäliiketoiminnan Suomesta.

Keväällä 2023 Caverion ja St1 Lähienergia kertoivat tekevänsä jatkossa yhteistyötä kiinteistöille tehtävissä maalämpöhankkeissa. Osana muutosta St1 Lähienergialta siirtyi Caverionille yhdeksän työntekijää. Kesällä kerrottiin, että Caverion ostaa Kiwa Inspectan kiinteistöjen ja rakenteiden asiantuntijapalveluyksikön.  

Pääomasijoittaja Bain Capital teki Caverionista marraskuussa 2022 julkisen ostotarjouksen yhdessä yhtiön silloisten pääomistajien, Antti Herlinin ja Ehrnroothin suvun kanssa. Sen jälkeen pääomasijoittaja Triton teki yhtiöstä kilpailevan tarjouksen. Helmikuuhun 2023 mennessä kumpikin yhtiö oli tehnyt useita tarjouksia. Kilpailu osakkeista päättyi Tritonin hyväksi maaliskuussa ja lokakuussa kilpailu- ja kuluttajavirasto hyväksyi yrityskaupan.

### Assemblin Caverion Group (2024–)
Maaliskuussa 2024 Triton kertoi yhdistävänsä Caverionin ja sen ruotsalaisen kilpailijan Assemblin. Uuden yhtiön nimeksi tuli Assemblin Caverion Group. Konsernin toimitusjohtajana aloitti Assemblin toimitusjohtaja Mats Johansson. Caverionin toimitusjohtaja Jacob Götzsch aloitti yhtiössä päätoimisena hallituksen puheenjohtajana. Caverion vedettin pörssistä kesällä 2024. Caverionilla oli Suomessa kaksi liiketointa: Teollisuuden huolto ja kunnossapito ja Caverion Suomi.

Caverionin toimitusjohtaja Jacob Götzsche nimitettiin Assemblin Caverion Groupin toimitusjohtajaksi helmikuussa 2026.

## Organisaatio

Caverion on osa Assemblin Caverion Groupia, joka toimii kymmenessä maassa. Niihin kuuluu Ruotsi, Suomi, Norja Tanska, Saksa, Itävalta ja Baltian maat. Koko konsernin liikevaihto on noin 3,8 miljardia euroa ja se työllistää noin 21 900 ihmistä. 

Konserni toimii kolmella eri brändillä: Assemblin, Caverion ja Fidelix. Caverion Suomi Oy:llä on noin 5000 työntekijää. Caverion toimii myös Itävallassa, Latviassa, Liettuassa, Norjassa, Ruotsissa, Saksassa, Tanskassa ja Virossa.

## Palvelut
Caverion tarjoaa kiinteistöteknisiä palveluita ja teollisuuden palveluita.

Caverionin palveluihin kuuluu muun muassa:
*lämmön talteenottojärjestelmien toteutus. Niitä voidaan rakentaa esimerkiksi jätevedenpuhdistamoihin.

## Projekteja
Caverion on toiminut esimerkiksi: 
*datakeskusprojekteissa, joissa se vastaa teknisestä rakentamisesta ja asentamisesta, muun muassa Nebiuksen datakeskus Mäntsälässä ja Tiktokin datakeskus Kouvolassa
*kaukolämpöprojekteissa, kuten Seinäjoella, jossa jätevedestä tuotetaan kaukolämpöä
*kymmenissä voimajohtoprojekteissa, kuten Fingridille toteutettavassa Lakeuslinja-kokonaisuudessa, joka sijoittuu Keski- ja Etelä-Pohjanmaalle

## Katso myös
* Luettelo Helsingin pörssissä noteeratuista yhtiöistä

## Lähteet

## Aiheesta muualla
* Caverion